Íslenskir keppendur luku í morgun keppni á vetrarólympíuleikunum í Beijing. Snorri Einarsson endaði þá í 23. sæti í 30 kílómetra göngu. Það er besti árangur íslensks skíðagöngumanns á Ólympíuleikum.
Síðasta greinin í skíðagöngu karla á Ólympíuleikum er 50 kílómetra ganga. Aðstæðurnar í Zhangjiakou voru erfiðar snemma dags og var tekin sú ákvörðun að stytta gönguna niður í 30 km auk þess sem henni var seinkað um klukkutíma. Sú ákvörðun hefur þó verið mikið gagnrýnd, og sumir jafnvel spurt hvort eðlilegt væri á sumarólympíuleikum að stytta maraþonhlaupið niður í hálftmaraþon á síðustu stundu. Þrátt fyrir það var haldið út í erfiðar aðstæður. 16 gráðu frost og mikill vindur gerði keppendum erfitt fyrir og var ljóst frá byrjun að gangan yrði erfið. Þegar um tveir kílómetrar voru eftir af göngunni tók Rússinn Alexander Bolshunov á skarið. Hann fagnaði svo á endanum sigri. Eins og áður segir endaði Snorri Einarsson í 23. sæti, það er besti árangur íslensks skíðagöngumanns á Ólympíuleikum. Snorri var 3 mínútum og 18 sekúndum á eftir Bolshunov en hann var lengi á meðal fremstu manna.
Keppt er um fjölda verðlauna í dag, enda lýkur Ólympíuleikunum í fyrramálið. Eileen Gu frá Kína vann sín þriðju verðlaun þegar hún vann gullið í hálfpípu kvenna á skíðum. Svíar urðu Ólympíumeistarar karla í krullu eftir nauman 5-4 sigur á Bretum í hreint æsispennandi leik. Nú stendur svo yfir keppni í parakeppni listdans á skautum. Sýnt er frá henni í beinni útsendingu á RÚV. Klukkan fimm mínútur í tvö verður svo sýnt frá úrslitum í bobbsleðakeppni. Í nótt verður svo keppt til úrslita í krullu kvenna og í íshokkí karla. Og í fyrramálið er það 30 kílómetra skíðaganga kvenna og fjögurra manna bobbsleðakeppni karla, áður en kemur svo að lokahátíð Ólympíuleikanna í hádeginu á morgun.
